贈疏山清老
作者：曾幾
朝代：宋

paragraphs: 江西草堂清，道價直寰宇。
中分死心坐，親飲晦堂乳。
與人作陰凉，雨後散煩暑。
千林搖落後，鬰鬰松柏古。
厖頭覆霜雪，碧眼照針縷。
貫穿禪家流，領略我輩語。
居山専論道，餘事百不覩。
人言師疏慢，我但見媚嫵。
去年瀟湘來，叢席歷幾所。
踞堂號知識，說法若雲雨。
陰求乃翁事，未見一人舉。
請師長住世，此道要盟主。
杖拂有餘閑，時時入州府。